CELEX: 
Language: sk
Date: 2021-11-23 00:00:00
Title: DELEGOVANÉ ROZHODNUTIE KOMISIE o podrobnejšom vymedzení bezpečnostného rizika, rizika z hľadiska nelegálneho prisťahovalectva a vysokého epidemiologického rizika

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Európsky parlament a Rada prijali v septembri 2018 nariadenie (EÚ) 2018/1240, ktorým sa zriaďuje Európsky systém pre cestovné informácie a povolenia (ETIAS)
                  1
               . 
            
            
               Vyžaduje sa v ňom, aby Európska komisia prijala delegované akty na vývoj a technickú realizáciu Európskeho systému pre cestovné informácie a povolenia.
            
            
               Konkrétne, podľa článku 33 ods. 2 nariadenia (EÚ) 2018/1240 sa na Komisiu deleguje úloha „podrobnejšieho vymedzenia rizík, ktoré súvisia s bezpečnosťou, nelegálnym prisťahovalectvom alebo vysokým epidemiologickým rizikom“ na základe štatistík a informácií uvedených v článku 33 ods. 2 písm. a) až f). 
            
            
               2.KONZULTÁCIE PRED PRIJATÍM AKTU
            
            
               Na pomoc pri navrhovaní delegovaného aktu sa zriadila skupina odborníkov pre informačné systémy pre hranice a bezpečnosť. Všetky členské štáty dostali možnosť nominovať odborníkov v súlade s článkom 89 ods. 4 nariadenia (EÚ) 2018/1240 a v súlade so zásadami stanovenými v Medziinštitucionálnej dohode z 13. apríla 2016 o lepšej tvorbe práva. Toto rozhodnutie Komisie sa teda navrhlo na základe podnetov odborníkov z členských štátov v skupine odborníkov. S touto skupinou odborníkov sa viedli konzultácie v období od 3. júla 2020 do 15. januára 2021, po ktorých odborníci a Komisia považovali dokument za konečný. Počas tohto obdobia mali odborníci zároveň možnosť predložiť Komisii ústne a písomné pripomienky. 
            
            
               Uskutočnili sa aj konzultácie s Európskou agentúrou pre pohraničnú a pobrežnú stráž, v rámci ktorej bude zriadená centrálna jednotka ETIAS, a s Europolom. 
            
            
               Komisii poskytovala poradenstvo aj Agentúra Európskej únie na prevádzkové riadenie rozsiahlych informačných systémov v priestore slobody, bezpečnosti a spravodlivosti (ďalej len „eu-LISA“), a to v súvislosti s technickými požiadavkami a uskutočniteľnosťou navrhovanej iniciatívy. 
            
            
               Pred prijatím sa uskutočnili konzultácie s európskym dozorným úradníkom pre ochranu údajov s cieľom zabezpečiť, aby navrhovaná iniciatíva bola v súlade s ustanoveniami o ochrane údajov. 
            
            
               3.PRÁVNE PRVKY DELEGOVANÉHO AKTU
            
            
               Na stanovenie špecifických ukazovateľov rizika používaných v rámci procesu preverovania je potrebné riziká, ktoré súvisia s bezpečnosťou, nelegálnym prisťahovalectvom alebo vypuknutiami epidémií vymedziť prostredníctvom zhromažďovania a analýzy štatistík, informácií a správ uvedených v článku 33 ods. 2 písm. a) až f) nariadenia (EÚ) 2018/1240. Táto analýza má viesť k súborom charakteristík konkrétnych skupín cestujúcich spájaných s týmito rizikami. Výklad týchto súborov charakteristík umožní identifikovať špecifické riziká. Tie zase vytvoria základ pre vývoj špecifických ukazovateľov rizika.
            
            
               Aby bolo možné zabezpečiť vymedzenie rizík na základe prvkov uvedených v článku 33 ods. 2 písm. a) až c) nariadenia (EÚ) 2018/1240, je potrebné zabezpečiť, aby Európsky systém pre cestovné informácie a povolenia a systém vstup/výstup monitorovali a zhromažďovali tieto prvky v súlade s delegovaným nariadením Komisie C(2021) 4982
                  2
               , a to takým spôsobom, ktorý umožňuje neustále identifikovať súbory charakteristík konkrétnych skupín cestujúcich spájaných s prekročením povolenej dĺžky pobytu, odopretím vstupu alebo so zamietnutím cestovného povolenia. Na tento účel by mala centrálna jednotka ETIAS odhadnúť celkový počet prípadov súvisiacich s takýmito postupmi, identifikovať konkrétne skupiny cestujúcich, v prípade ktorých sa takéto praktiky vyskytujú v abnormálnej miere, identifikovať súbory charakteristík daných konkrétnych skupín cestujúcich a akúkoľvek vzájomnú súvislosť s informáciami zhromaždenými z ich súborov žiadostí. 
            
            
               Podobne v súvislosti s osobami, ktoré prekročili povolenú dĺžku pobytu, a s osobami, ktorým bol odopretý vstup, by mali členské štáty zodpovedné za poskytovanie údajov uvedených v článku 33 ods. 2 písm. e) nariadenia (EÚ) 2018/1240 prostredníctvom svojich národných jednotiek ETIAS poskytovať na základe dôkazov súbory charakteristík konkrétnych skupín cestujúcich spájaných s prekročením povolenej dĺžky pobytu alebo odopretím vstupu. Na tento účel by mali členské štáty identifikovať abnormálne miery počtu osôb, ktoré prekročili povolenú dĺžku pobytu, nachádzajúcich sa v členskom štáte alebo v konkrétnej oblasti členského štátu, alebo abnormálne miery počtu prípadov odopretia vstupu zo strany členského štátu v prípade konkrétnych skupín cestujúcich v porovnaní s inými konkrétnymi skupinami cestujúcich. Táto analýza by sa mala preskúmať každých šesť mesiacov. 
            
            
               Aby bolo možné zabezpečiť vymedzenie rizík na základe prvkov uvedených v článku 33 ods. 2 písm. d) nariadenia (EÚ) 2018/1240, mali by členské štáty zodpovedné za poskytovanie údajov uvedených v tomto ustanovení prostredníctvom svojich národných jednotiek ETIAS poskytovať súbory charakteristík konkrétnych skupín cestujúcich spájaných s bezpečnostnými rizikami identifikovanými na základe známych skutočností a dôkazov. Táto analýza by sa mala preskúmať každých šesť mesiacov.
            
            
               Napokon, aby bolo možné zabezpečiť vymedzenie rizík na základe prvkov uvedených v článku 33 ods. 2 písm. f) nariadenia (EÚ) 2018/1240, mali by posúdenia epidemiologických rizík poskytnuté členskými štátmi, najmä prostredníctvom siete na epidemiologický dohľad a kontrolu prenosných ochorení a systému včasného varovania a reakcie, Európskym centrom pre prevenciu a kontrolu chorôb a Svetovou zdravotníckou organizáciou zahŕňať najmenej také množstvo údajov, ktoré umožní identifikovať súbory charakteristík konkrétnych skupín cestujúcich spájaných s vysokými epidemiologickými rizikami.
            
            
               DELEGOVANÉ ROZHODNUTIE KOMISIE
            
            
               z 23. 11. 2021
            
            
               o podrobnejšom vymedzení bezpečnostného rizika, rizika z hľadiska nelegálneho prisťahovalectva a vysokého epidemiologického rizika
            
         
         
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2018/1240 z 12. septembra 2018, ktorým sa zriaďuje Európsky systém pre cestovné informácie a povolenia (ETIAS) a ktorým sa menia nariadenia (EÚ) č. 1077/2011, (EÚ) č. 515/2014, (EÚ) 2016/399, (EÚ) 2016/1624 a (EÚ) 2017/2226
                  3
               , a najmä na jeho článok 33 ods. 2,
            
            
               keďže:
            
            
               (1)Nariadením (EÚ) 2018/1240 sa zriaďuje Európsky systém pre cestovné informácie a povolenia (ETIAS), ktorý sa vzťahuje na štátnych príslušníkov tretích krajín oslobodených od vízovej povinnosti, ktorí chcú vstúpiť na územie členských štátov. 
            
            
               (2)Žiadosti o povolenia majú podliehať pravidlám pre preverovanie, ktoré umožňujú analyzovať údaje zaznamenané v žiadosti podľa špecifických ukazovateľov rizika zodpovedajúcich predtým identifikovanému bezpečnostnému riziku, riziku z hľadiska nelegálneho prisťahovalectva alebo vysokému epidemiologickému riziku. 
            
            
               (3)Na stanovenie špecifických ukazovateľov rizika používaných v rámci procesu preverovania je potrebné tieto riziká podrobnejšie vymedziť prostredníctvom zhromažďovania a analýzy štatistík a informácií uvedených v článku 33 ods. 2 písm. a) až f) nariadenia (EÚ) 2018/1240. Táto analýza má viesť k súborom charakteristík konkrétnych skupín cestujúcich spájaných s bezpečnostným rizikom, rizikom z hľadiska nelegálneho prisťahovalectva alebo vysokým epidemiologickým rizikom. Výklad týchto súborov charakteristík umožní identifikovať špecifické riziká. Tie zase vytvoria základ pre vývoj špecifických ukazovateľov rizika.
            
            
               (4)Aby bolo možné zabezpečiť vymedzenie rizík na základe prvkov uvedených v článku 33 ods. 2 písm. a) až c) nariadenia (EÚ) 2018/1240, je potrebné zabezpečiť, aby Európsky systém pre cestovné informácie a povolenia a systém vstup/výstup monitorovali a zhromažďovali tieto prvky v súlade s delegovaným nariadením Komisie C(2021) 4982, a to takým spôsobom, ktorý umožňuje neustále identifikovať súbory charakteristík konkrétnych skupín cestujúcich spájaných s prekročením povolenej dĺžky pobytu, odopretím vstupu alebo so zamietnutím cestovného povolenia. Na tento účel by mala centrálna jednotka ETIAS odhadnúť celkový počet prípadov súvisiacich s takýmito postupmi, identifikovať konkrétne skupiny cestujúcich, v prípade ktorých sa takéto praktiky vyskytujú v abnormálnej miere, identifikovať súbory charakteristík daných konkrétnych skupín cestujúcich a akúkoľvek vzájomnú súvislosť s informáciami zhromaždenými z ich súborov žiadostí. 
            
            
               (5)Podobne v súvislosti s osobami, ktoré prekročili povolenú dĺžku pobytu, a s osobami, ktorým bol odopretý vstup, by mali členské štáty zodpovedné za poskytovanie údajov uvedených v článku 33 ods. 2 písm. e) nariadenia (EÚ) 2018/1240 prostredníctvom svojich národných jednotiek ETIAS poskytovať súbory charakteristík konkrétnych skupín cestujúcich spájaných s prekročením povolenej dĺžky pobytu alebo odopretím vstupu. Na tento účel by mali členské štáty identifikovať abnormálne miery počtu osôb, ktoré prekročili povolenú dĺžku pobytu, nachádzajúcich sa v členskom štáte alebo v konkrétnej oblasti členského štátu, alebo abnormálne miery počtu prípadov odopretia vstupu zo strany členského štátu v prípade konkrétnych skupín cestujúcich v porovnaní s inými konkrétnymi skupinami cestujúcich. Táto analýza by sa mala preskúmať každých šesť mesiacov. 
            
            
               (6)Aby bolo možné zabezpečiť vymedzenie rizík na základe prvkov uvedených v článku 33 ods. 2 písm. d) nariadenia (EÚ) 2018/1240, mali by členské štáty zodpovedné za poskytovanie údajov uvedených v tomto ustanovení prostredníctvom svojich národných jednotiek ETIAS poskytovať súbory charakteristík konkrétnych skupín cestujúcich spájaných s bezpečnostnými rizikami identifikovanými na základe známych skutočností a dôkazov. Táto analýza by sa mala preskúmať každých šesť mesiacov.
            
            
               (7)Aby bolo možné zabezpečiť vymedzenie rizík na základe prvkov uvedených v článku 33 ods. 2 písm. f) nariadenia (EÚ) 2018/1240, mali by posúdenia epidemiologických rizík poskytnuté členskými štátmi, najmä prostredníctvom siete na epidemiologický dohľad a kontrolu prenosných ochorení a systému včasného varovania a reakcie, Európskym centrom pre prevenciu a kontrolu chorôb a Svetovou zdravotníckou organizácie zahŕňať najmenej také množstvo údajov, ktoré umožní identifikovať súbory charakteristík konkrétnych skupín cestujúcich spájaných s vysokými epidemiologickými rizikami.
            
            
               (8)Pri identifikácii súborov charakteristík konkrétnych skupín cestujúcich spájaných so špecifickým rizikom by centrálna jednotka ETIAS a členské štáty mali brať do úvahy vekovú skupinu, pohlavie, štátnu príslušnosť, krajinu a mesto pobytu, stupeň vzdelania a súčasné zamestnanie jednotlivcov v identifikovanej konkrétnej skupine cestujúcich.
            
            
               (9)Vzhľadom na to, že nariadenie (EÚ) 2018/1240 je založené na schengenskom acquis, Dánsko v súlade s článkom 4 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, oznámilo, že nariadenie (EÚ) 2018/1240 prevezme do svojho vnútroštátneho práva. Dánsko je preto týmto rozhodnutím viazané.
            
            
               (10)Toto rozhodnutie predstavuje vývoj ustanovení schengenského acquis, na ktorom sa Írsko nezúčastňuje
                  4
               . Írsko sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.
            
            
               (11)Pokiaľ ide o Island a Nórsko, toto rozhodnutie predstavuje vývoj ustanovení schengenského acquis v zmysle dohody uzavretej medzi Radou Európskej únie a Islandskou republikou a Nórskym kráľovstvom o pridružení týchto dvoch štátov pri vykonávaní, uplatňovaní a vývoji schengenského acquis
                  5
               , ktoré patria do oblasti uvedenej v článku 1 bode A rozhodnutia Rady 1999/437/ES
                  6
               .
            
            
               (12)Pokiaľ ide o Švajčiarsko, toto rozhodnutie predstavuje vývoj ustanovení schengenského acquis v zmysle Dohody medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis
                  7
               , ktoré patria do oblasti uvedenej v článku 1 bode A rozhodnutia Rady 1999/437/ES v spojení s článkom 3 rozhodnutia Rady 2008/146/ES
                  8
               . 
            
            
               (13)Pokiaľ ide o Lichtenštajnsko, toto rozhodnutie predstavuje vývoj ustanovení schengenského acquis v zmysle Protokolu medzi Európskou úniou, Európskym spoločenstvom, Švajčiarskou konfederáciou a Lichtenštajnským kniežatstvom o pristúpení Lichtenštajnského kniežatstva k Dohode medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k implementácii, uplatňovaniu a rozvoju schengenského acquis
                  9
               , ktoré patria do oblasti uvedenej v článku 1 bode A rozhodnutia Rady 1999/437/ES v spojení s článkom 3 rozhodnutia Rady 2011/350/EÚ
                  10
               . 
            
            
               (14)Pokiaľ ide o Cyprus, Bulharsko, Rumunsko a Chorvátsko, toto rozhodnutie predstavuje akt, ktorý je založený na schengenskom acquis alebo s ním inak súvisí, v zmysle článku 3 ods. 1 aktu o pristúpení z roku 2003, článku 4 ods. 1 aktu o pristúpení z roku 2005 a článku 4 ods. 1 aktu o pristúpení z roku 2011.
            
            
               (15)V súlade s článkom 42 ods. 1 nariadenia Európskeho parlamentu a Rady (EÚ) 2018/1725
                  11
                sa uskutočnili konzultácie s európskym dozorným úradníkom pre ochranu údajov, ktorý 7. júna 2021 vydal stanovisko,
            
            
               PRIJALA TOTO ROZHODNUTIE: 
            
         
         
            
               Článok 1 
                  Predmet úpravy
            
            
               V tomto rozhodnutí sa na základe podrobných štatistických údajov a informácií uvedených v článku 33 ods. 2 nariadenia (EÚ) 2018/1240 podrobnejšie vymedzuje bezpečnostné riziko, riziko z hľadiska nelegálneho prisťahovalectva a vysoké epidemiologické riziko.
            
            
               Článok 2 
                  Vymedzenie pojmov
            
            
               Na účely tohto rozhodnutia sa uplatňuje toto vymedzenie pojmov:
            
            
               a)„konkrétna skupina cestujúcich“ je skupina štátnych príslušníkov tretích krajín známej veľkosti a zloženia, ktorej sa pripisujú určité súbory charakteristík;
            
            
               b)„súbory charakteristík“ sú rozlišovacie súbory pozorovateľných kvalít alebo vlastností, ktoré sa identifikujú na základe informácií a štatistík uvedených v článku 33 ods. 2 nariadenia (EÚ) 2018/1240 a so zreteľom na údaje uvedené v článku 33 ods. 4 písm. a) až d) uvedeného nariadenia; 
            
            
               c)„závažné cezhraničné ohrozenie zdravia“ je podľa článku 3 rozhodnutia č. 1082/2013/EÚ život ohrozujúce alebo inak závažné ohrozenie zdravia biologického, chemického, environmentálneho alebo neznámeho pôvodu, ktoré sa šíri cez vonkajšie hranice členských štátov alebo pri ktorom existuje značné riziko, že sa cez ne rozšíri, a ktoré si v záujme zabezpečenia vysokej úrovne ochrany ľudského zdravia môže vyžadovať koordináciu na úrovni Únie;
            
            
               d)„prenosné ochorenie“ je podľa článku 3 rozhodnutia č. 1082/2013/EÚ infekčné ochorenie spôsobené infekčným pôvodcom, ktoré sa prenáša z jednej osoby na druhú priamym kontaktom s nakazeným jedincom alebo nepriamo, napríklad vystavením účinkom prenášača, kontaminovaného zvieraťa, predmetu, výrobku alebo životného prostredia, alebo výmenou tekutín, ktoré sú kontaminované infekčným pôvodcom;
            
            
               e)„epidemiologický dohľad“ je podľa článku 3 rozhodnutia č. 1082/2013/EÚ systematický zber, zaznamenávanie, analýza, interpretácia a šírenie údajov a analýzy prenosných ochorení a súvisiacich osobitných zdravotných problémov;
            
            
               f)„štatistické údaje“ sú zbierkou štatistík vytvorených systémom vstup/výstup alebo Európskym systémom pre cestovné informácie a povolenia a podrobnejšie sa vymedzujú v článku 1 bode 1 delegovaného nariadenia Komisie C(2021) 4982; 
            
            
               g)„štatistické správy“ sú správy v zmysle článku 1 bodu 2 delegovaného nariadenia Komisie C(2021) 4982; 
            
            
               h)„prispôsobiteľné správy“ sú správy v zmysle článku 1 bodu 3 delegovaného nariadenia Komisie C(2021) 4982.
            
            
               Článok 3 
                  Analýza štatistických údajov týkajúcich sa prípadov prekročenia povolenej dĺžky pobytu, odopretia vstupu a zamietnutia cestovného povolenia
            
            
               1.Centrálna jednotka ETIAS monitoruje štatistické údaje uvedené v článku 33 ods. 2 písm. a) až c) nariadenia (EÚ) 2018/1240 uložené v centrálnom úložisku na účely podávania správ a štatistiky zriadenom v súlade s článkom 39 nariadenia (EÚ) 2019/817.
            
            
               2.Centrálne úložisko na účely podávania správ a štatistiky umožňuje na účel odseku 1 centrálnej jednotke ETIAS získať v súlade s článkom 6 delegovaného nariadenia Komisie C(2021) 4982 štatistické údaje, štatistické správy a prispôsobiteľné správy, ktoré umožňujú uvedené údaje a správy analyzovať s cieľom podrobnejšie vymedziť riziká prekročenia povolenej dĺžky pobytu, odopretia vstupu a zamietnutia cestovného povolenia, okrem iného určením: 
            
            
               a)celkového množstva prípadov týkajúcich sa prekročenia povolenej dĺžky pobytu, odopretia vstupu a zamietnutia cestovného povolenia s využitím historických údajov;
            
            
               b)konkrétnych skupín cestujúcich spájaných s prekročením povolenej dĺžky pobytu, odopretím vstupu alebo so zamietnutím cestovného povolenia použitím údajov odvodených od abnormálnych mier a absolútnych počtov osôb, ktoré prekročili povolenú dĺžku pobytu, prípadov odopretia vstupu alebo zamietnutia cestovného povolenia v porovnaní s inými konkrétnymi skupinami;
            
            
               c)súborov charakteristík konkrétnych skupín cestujúcich identifikovaných na základe písm. b);
            
            
               d)súborov charakteristík zodpovedajúcich vzájomným súvislostiam medzi konkrétnymi skupinami cestujúcich identifikovaných podľa písm. b) a informáciami zhromaždenými prostredníctvom ich súboru žiadosti.
            
            
               3.Ak je potrebné analyzovať dôvody konkrétnych abnormálnych mier a absolútnych počtov identifikovaných v súlade s odsekom 2 písm. b), centrálna jednotka ETIAS sa môže poradiť s národnými jednotkami ETIAS príslušného členského štátu (príslušných členských štátov).
            
         
         
            
               Článok 4 
                  Analýza špecifických bezpečnostných rizík alebo hrozieb poskytovaná členskými štátmi
            
            
               1.Členské štáty poskytujú centrálnej jednotke ETIAS prostredníctvom svojich národných jednotiek ETIAS analýzu podľa článku 33 ods. 2 písm. d) nariadenia (EÚ) 2018/1240. Členské štáty preskúmajú svoju analýzu aspoň každých šesť mesiacov alebo ak sa objavia nové informácie vyžadujúce jej úpravu, a v prípade potreby poskytnú revidovanú analýzu centrálnej jednotke ETIAS prostredníctvom svojich národných jednotiek ETIAS. Analýza a akékoľvek jej preskúmanie obsahuje aspoň:
            
            
               a)opis identifikovaného bezpečnostného rizika alebo identifikovanej hrozby vrátane frekvencie, tendencií a vplyvov minulých výskytov incidentov s uvedením jedinečného referenčného čísla ku každému riziku alebo ku každej hrozbe;
            
            
               b)zoznam známych skutočností a dôkazov súvisiacich s identifikovaným bezpečnostným rizikom alebo identifikovanou hrozbou;
            
            
               c)súbory charakteristík konkrétnych skupín cestujúcich spájaných s identifikovaným bezpečnostným rizikom alebo identifikovanou hrozbou.
            
            
               2.Ak nie je k dispozícii jeden alebo viacero prvkov uvedených v odseku 1 písm. a), členské štáty poskytujú centrálnej jednotke ETIAS prostredníctvom svojich národných jednotiek odôvodnenie.
            
            
               3.Členské štáty prijímajú od centrálnej jednotky ETIAS predbežné oznámenie o potrebe preskúmať a aktualizovať analýzu uvedenú v odseku 1.
            
            
               4.Centrálna jednotka ETIAS na základe konzultácie s národnou jednotkou ETIAS členského štátu, ktorý poskytol príslušné informácie, posudzuje ich relevantnosť pre špecifikáciu daného rizika. 
            
            
               Článok 5 
                  Analýza abnormálnych mier prípadov prekročenia povolenej dĺžky pobytu a odopretia vstupu poskytovaná členskými štátmi
            
            
               1.Členské štáty poskytujú centrálnej jednotke ETIAS prostredníctvom svojich národných jednotiek ETIAS analýzu podľa článku 33 ods. 2 písm. e) nariadenia (EÚ) 2018/1240. Členské štáty preskúmajú svoju analýzu aspoň každých šesť mesiacov alebo ak sa objavia nové informácie vyžadujúce jej úpravu, a v prípade potreby poskytnú revidovanú analýzu centrálnej jednotke ETIAS prostredníctvom svojich národných jednotiek ETIAS. Analýza a akékoľvek jej preskúmanie obsahuje aspoň:
            
            
               a)opis rizík súvisiacich s identifikovanými abnormálnymi mierami prípadov prekročenia povolenej dĺžky pobytu alebo odopretia vstupu s uvedením jedinečného referenčného čísla ku každému riziku;
            
            
               b)dôkazy týkajúce sa:
            
            
               –abnormálnej miery a absolútneho počtu osôb, ktoré prekročili povolenú dĺžku pobytu, v prípade konkrétnej skupiny cestujúcich nachádzajúcich sa v členskom štáte alebo v konkrétnej oblasti členského štátu v porovnaní s inými konkrétnymi skupinami cestujúcich nachádzajúcimi sa v členskom štáte alebo v konkrétnej oblasti členského štátu; alebo
            
            
               –abnormálnej miery a absolútneho počtu prípadov odopretia vstupu vydaného členským štátom v prípade konkrétnej skupiny cestujúcich v porovnaní s počtom prípadov odopretia vstupu, ktoré vydal členský štát v prípade inej konkrétnej skupiny cestujúcich;
            
            
               c)súbory charakteristík konkrétnych skupín cestujúcich spájaných s prekročením povolenej dĺžky pobytu alebo odopretím vstupu. 
            
            
               2.Ak nie je jeden alebo viacero prvkov uvedených v odseku 1 písm. a) k dispozícii, členské štáty informujú centrálnu jednotku ETIAS prostredníctvom svojich národných jednotiek poskytnutím dôvodov.
            
            
               3.Členské štáty prijímajú od centrálnej jednotky ETIAS predbežné oznámenie o potrebe preskúmať a aktualizovať analýzu uvedenú v odseku 1.
            
            
               4.Centrálna jednotka ETIAS na základe konzultácie s národnou jednotkou ETIAS členského štátu, ktorý poskytol príslušné informácie, posudzuje ich relevantnosť a použiteľnosť pre špecifikáciu daného rizika.
            
            
               Článok 6 
                  Analýza špecifických vysokých epidemiologických rizík 
            
            
               1.Pri podrobnejšom vymedzovaní špecifických vysokých epidemiologických rizík uvedených v článku 33 ods. 2 písm. f) nariadenia (EÚ) 2018/1240 centrálna jednotka ETIAS zakladá svoju analýzu na:
            
         
         
            
               a)informáciách poskytnutých členskými štátmi o prípadoch vysokých epidemiologických rizík, najmä ak predstavujú závažné cezhraničné ohrozenie zdravia v Únii, pričom sú poskytované prostredníctvom siete na epidemiologický dohľad a kontrolu prenosných ochorení a systému včasného varovania a reakcie v súlade s článkami 6, 8 a 9 rozhodnutia č. 1082/2013/EÚ;
            
            
               b)informáciách poskytnutých Európskym centrom pre prevenciu a kontrolu chorôb týkajúcich sa informácií v oblasti epidemiologického dohľadu a posúdenia rizík v súvislosti s potenciálne závažným ohrozením pre verejné zdravie v súlade s článkom 10 ods. 1 písm. a) rozhodnutia č. 1082/2013/EÚ;
            
            
               c)vypuknutiach nákazy oznamovaných Svetovou zdravotníckou organizáciou prostredníctvom protokolov medzinárodných zdravotných predpisov a spravodajcu Disease Outbreak News (Správy o vypuknutí nákazy).
            
            
               2.Centrálna jednotka ETIAS berie do úvahy:
            
            
               a)uznanie mimoriadnej situácie v oblasti verejného zdravia v súlade s článkom 12 rozhodnutia č. 1082/2013/EÚ;
            
            
               b)koordinovanú reakciu v súlade s článkom 11 rozhodnutia č. 1082/2013/EÚ;
            
            
               c)vyhlásenie Svetovej zdravotníckej organizácie o mimoriadnej situácii v oblasti verejného zdravia s medzinárodným rozmerom;
            
            
               v prípadoch, keď sa informácie uvedené v článku 6 ods. 2 týkajú akéhokoľvek prenosného ochorenia uvedeného v prílohe I k vykonávaciemu rozhodnutiu Komisie (EÚ) 2018/945, uplatňujú sa špecifické kritériá a definície prípadov ochorení uvedené v prílohe II k uvedenému vykonávaciemu rozhodnutiu Komisie.
            
            
               3.Analýzu uskutočňuje centrálna jednotka ETIAS na základe konzultácie s národnými jednotkami ETIAS dotknutého členského štátu (dotknutých členských štátov) a s Európskym centrom pre prevenciu a kontrolu chorôb. Analýza obsahuje aspoň identifikáciu súborov charakteristík konkrétnych skupín cestujúcich spájaných s identifikovaným rizikom. 
            
            
               Článok 7 
                  Komunikácia
            
            
               1.Na účely článku 3 ods. 3, článkov 4 a 5 a článku 6 ods. 3 Agentúra Európskej únie na prevádzkové riadenie rozsiahlych informačných systémov v priestore slobody, bezpečnosti a spravodlivosti nastaví fungovanie softvéru uvedeného v článku 6 ods. 2 písm. m) nariadenia (EÚ) 2018/1240 tak, aby národným jednotkám ETIAS a centrálnej jednotke ETIAS umožňoval výmenu informácií. 
            
            
               2.Na účely výmeny informácií uvedených v článkoch 4 a 5 si funkcia uvedená v odseku 1 vyžaduje, aby sa informácie poskytovali v osobitnom formáte a so zreteľom na vykonávacie rozhodnutie Komisie C(2021) 1840
                  12
                a delegované nariadenie Komisie (EÚ) 2021/916
                  13
               .
            
            
               Článok 8 
                  Ochrana údajov
            
            
               Jednotlivé analýzy uvedené v tomto rozhodnutí nesmú obsahovať žiadne osobné údaje.
            
            
               Článok 9 
                  Adresáti
            
            
               Toto rozhodnutie je určené Belgickému kráľovstvu, Bulharskej republike, Českej republike, Dánskemu kráľovstvu, Spolkovej republike Nemecko, Estónskej republike, Helénskej republike, Španielskemu kráľovstvu, Francúzskej republike, Chorvátskej republike, Talianskej republike, Cyperskej republike, Lotyšskej republike, Litovskej republike, Luxemburskému veľkovojvodstvu, Maďarsku, Maltskej republike, Holandskému kráľovstvu, Rakúskej republike, Poľskej republike, Portugalskej republike, Rumunsku, Slovinskej republike, Slovenskej republike, Fínskej republike a Švédskemu kráľovstvu.
            
            
               V Bruseli 23. 11. 2021
            
            
               
                     Za Komisiu
               
               
                     Ylva JOHANSSON
                     členka Komisie
               
            
            
                     
                        
                           
                     
                  
               
         
            
         
         
            
                  
                     (1)
                  
                        Nariadenie Európskeho parlamentu a Rady (EÚ) 2018/1240 z 12. septembra 2018, ktorým sa zriaďuje Európsky systém pre cestovné informácie a povolenia (ETIAS) a ktorým sa menia nariadenia (EÚ) č. 1077/2011, (EÚ) č. 515/2014, (EÚ) 2016/399, (EÚ) 2016/1624 a (EÚ) 2017/2226 (Ú. v. EÚ L 236, 19.9.2018, s. 1).
               
               
                  
                     (2)
                  
                        Delegované nariadenie Komisie C(2021) 4982, ktorým sa dopĺňa nariadenie Európskeho parlamentu a Rady (EÚ) 2019/817 podrobnými pravidlami prevádzky centrálneho úložiska na účely podávania správ a štatistiky.
               
               
                  
                     (3)
                  
                        Ú. v. EÚ L 236, 19.9.2018, s. 1. 
               
               
                  
                     (4)
                  
                        Toto nariadenie nepatrí do pôsobnosti opatrení stanovených v rozhodnutí Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).
               
               
                  
                     (5)
                  
                        Ú. v. EÚ L 176, 10.7.1999, s. 36.
               
               
                  
                     (6)
                  
                        Rozhodnutie Rady 1999/437/ES zo 17. mája 1999 o určitých vykonávacích predpisoch k dohode uzavretej medzi Radou Európskej únie a Islandskou republikou a Nórskym kráľovstvom o pridružení týchto dvoch štátov pri vykonávaní, uplatňovaní a vývoji schengenského acquis (Ú. v. ES L 176, 10.7.1999, s. 31).
               
               
                  
                     (7)
                  
                        Ú. v. EÚ L 53, 27.2.2008, s. 52.
               
               
                  
                     (8)
                  
                        Rozhodnutie Rady 2008/146/ES z 28. januára 2008 o uzavretí v mene Európskeho spoločenstva Dohody medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis (Ú. v. EÚ L 53, 27.2.2008, s. 1).
               
               
                  
                     (9)
                  
                        Ú. v. EÚ L 160, 18.6.2011, s. 21.
               
               
                  
                     (10)
                  
                        Rozhodnutie Rady 2011/350/EÚ zo 7. marca 2011 o uzavretí v mene Európskej únie Protokolu medzi Európskou úniou, Európskym spoločenstvom, Švajčiarskou konfederáciou a Lichtenštajnským kniežatstvom o pristúpení Lichtenštajnského kniežatstva k Dohode medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k implementácii, uplatňovaniu a rozvoju schengenského acquis, ktoré sa vzťahuje na zrušenie kontrol na vnútorných hraniciach a pohyb osôb (Ú. v. EÚ L 160, 18.6.2011, s. 19).
               
               
                  
                     (11)
                  
                        Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).
               
               
                  
                     (12)
                  
                        Vykonávacie rozhodnutie Komisie C(2021) 1840 z 20. mája 2021, ktorým sa stanovujú požiadavky na formát osobných údajov, ktoré sa majú vložiť do formulára žiadosti predkladaného podľa článku 17 ods. 1 nariadenia Európskeho parlamentu a Rady (EÚ) 2018/1240, ako aj na príslušné parametre a overenia na zaistenie úplnosti žiadosti a koherentnosti uvedených údajov.
               
               
                  
                     (13)
                  
                        Ú. v. EÚ L 201, 8.6.2021, s. 1 – 18.